George Padmore (jina la kuzaliwa: Malcolm Ivan Meredith; 28 Juni 1903 - 23 Septemba 1959) alikuwa mwanahabari, mwanasiasa na mwandishi kutoka kisiwa cha Trinidad anayekumbukwa kama mwanaharakati wa muungano wa Afrika. George Padmore alizaliwa Trinidad iliyokuwa wakati ule koloni ya Uingereza katika familia ya mwalimu. Baada ya kumaliza shule ya sekondari alianza kazi ya mwanahabari kwenye gazeti la Trinidad Guardian. Mwaka 1924 alihamia Marekani kwa shabaha ya kusoma tiba lakini hakumaliza masomo badala yake alijiunga na Chama cha Kikomunisti. Katika kipindi hiki alibadilisha jina.1927 alihudhuria mkutano wa Umoja wa Wafanyakazi Weusi wa Marekani (American Negro Labor Congress). 1929 alitumwa Moscow kuhudhuria mkutano wa Umoja wa Kimataifa wa Kikomunisti kuhusu harakati ya wafanyakazi wa Marekani. Alialikwa kubaki kwenye Umoja wa Kisovieti alipofanya kazi katika kwenye idara ya kimataifa ya Umoja huu. Aliongoza "Ofisi ya mambo ya Weusi" (Negro Bureau) katika makao makuu ya Kongamano ya Kimataifa ya Kikomunisti ya Wafanyakazi. Alitembelea nchi mbalimbali wa Afrika kama Senegal, Sierra Leone, Nigeria, Liberia na Pwani la Dhahabu (Ghana) alipokutana na viongozi wa wafanyakazi na wanaharakati.